informert samtykke
Store norske leksikon,Jus,Helserett
Informert samtykke er et samtykke avgitt etter at pasienten har fått tilstrekkelig informasjon om den helsehjelpen som tilbys.
Helsepersonell kan som hovedregel bare gi helsehjelp når pasienten har gitt informert samtykke. Dette er bestemt i pasient- og brukerrettighetsloven § 4-1.Det må gis informasjon om både formål, metoder, ventede fordel og mulige farer. Dette ifølge forarbeidene til loven. Manglende samtykkekompetanse  For pasienter over 18 år som mangler samtykkekompetanse og ikke motsetter seg helsehjelpen, følger lovhjemmelen for å gi medisinsk behandling av pasient- og brukerrettighetsloven § 4-6. Det skilles mellom helsehjelp som er av lite inngripende karakter med hensyn til omfang og varighet, og helsehjelp som innebærer et alvorlig inngrep for pasienten. Når det dreier seg om helsehjelp av lite inngripende karakter, er det helsepersonell som tar beslutningen basert på hva de antar at pasienten ville ha samtykket til. Når det gjelder helsehjelp som innebærer et alvorlig inngrep for pasienten, så skal helsepersonell foreta både en interessevurdering, om behandlingen er i pasientens beste interesse, og en vurdering av om pasienten ville ha tillatt helsehjelpen før behandling gis. Når pasienten er et barn under 16 år (eller mellom 16 og 18 år og mangler samtykkekompetanse), er det foreldre eller de som har foreldreansvaret som avgir samtykke. Dette følger av pasient- og brukerrettighetsloven § 4-4 og § 4-5.Foreldrenes samtykkerett på vegne av barnet må baseres på hva som er barnets beste, og både foreldrene og legene må ta hensyn til barnets medbestemmelsesrett og selvbestemmelsesrett. Det skal legges økende vekt på hva barnet mener ut fra alder og modenhet. Når et barn er fylt 12 år, skal det få si sin mening i alle spørsmål som angår egen helse. Forskning Informert samtykke er også aktuelt i forbindelse med forskning på mennesker. Den som samtykker til forskning må forstå hva samtykket gjelder og mulige konsekvenser ved deltakelse i forskningsprosjektet. Les mer i Store norske leksikon samtykke medbestemmelse selvbestemmelsesrett Eksterne lenker Pasient- og brukerrettighetsloven Forarbeider: Ot.prp.nr.12 (1998-1999)  Personvernombudet for forskning